Êrens in die suide van Palestina stap daar 'n man deur sy lappie omgeploegde land. Die woestyngrond lê droog en kaal. Hy dra 'n sak met graansaad op sy rug. Sy saadkorrels val op die grond; ook sweet- en traandruppels. Hy kry swaar. Hoe lank sal hy moet wag voor dit reën?
Wat het die boer van Ps 126 gedoen? Hy sug by die HERE. Hy wag op die HERE wat vroeë en laat reëns gee (Jak 5:7). Sy geloofsoë sien reënbuie wat uitsak; 'n groen koringland in die woestyn; gerwe in die skuur. Hy glo die Here se wonderwerk het reeds begin: Hy het sy volk uit die graf van die ballingskap opgewek. Die nasies was verstom! Juda het gejubel: "Die HERE het groot dinge aan ons gedoen!"